സംഘപരിവാര് ഗാന്ധിജിയെ ആക്ഷേപിക്കുന്നു: മുഖ്യമന്ത്രി കൊല്ലം രാഷ്ട്രപിതാവ് മഹാത്മാഗാന്ധിയെ ആക്ഷേപിക്കാനും സവര്ക്കറെ സ്വാതന്ത്ര്യസമര സേനാനിയാക്കാനും സംഘപരിവാര് വലിയ ശ്രമം നടത്തുകയാണെന്ന് മുഖ്യമന്ത്രി പിണറായി വിജയന് പറഞ്ഞു. ഡിവൈഎഫ്ഐ കൊല്ലം ജില്ലാ കമ്മിറ്റി നിര്മിച്ച യൂത്ത് സെന്റര് ഓണ്ലൈനായി ഉദ്ഘാടനംചെയ്യുകയായിരുന്നു അദ്ദേഹം. സ്വാതന്ത്ര്യസമരത്തില് ഒരു പങ്കുമില്ലാത്തവരാണ് സംഘപരിവാര്. ഞങ്ങളുടെ പിന്തുണ ബ്രിട്ടീഷ് സാമ്രാജ്യത്വത്തിന് ആണെന്ന് വൈസ്രോയിക്ക് എഴുതിക്കൊടുത്തവരാണ് ആര്എസ്എസുകാര്. അതുകൊണ്ടാണ് ഒരു മടിയുമില്ലാതെ ആന്തമാന് ജയിലില് സവര്ക്കര് മാപ്പ് എഴുതിക്കൊടുക്കാന് തയ്യാറായത്. എന്നിട്ടും അദ്ദേഹത്തെ ആദരിക്കാന് വഴിവിട്ട മാര്ഗങ്ങളാണ് ആര്എസ്എസ് സ്വീകരിക്കുന്നത്. അതിനായി കേന്ദ്ര സര്ക്കാരിനെയും ആയുധമാക്കുന്നു. ഗാന്ധിജി ഉപദേശിച്ചതിനാലാണ് സവര്ക്കര് മാപ്പ് എഴുതിക്കൊടുത്തതെന്ന പച്ചനുണയും പ്രചരിപ്പിക്കുന്നു. സംഘപരിവാര് ഗാന്ധിജിയെ ആക്ഷേപിച്ചപ്പോള് പ്രതികരിക്കാന് പല മാധ്യമങ്ങളും മുന്നോട്ടുവന്നില്ല. നിലനില്പ്പുതന്നെ അപകടത്തിലായ രാജ്യത്തെ സംരക്ഷിക്കാന് ബാധ്യസ്ഥരായ ഭരണാധികാരികള് തന്നെ നേര്വിപരീത നിലപാടാണ് സ്വീകരിക്കുന്നത്. മതാധിഷ്ഠിത രാജ്യമായി ഇന്ത്യയെ മാറ്റാനാണ് ആര്എസ്എസ് ആഗ്രഹിക്കുന്നത്. ഇതിന്റെ തെളിവാണ് മതാടിസ്ഥാനത്തില് ജനങ്ങളെ ഭിന്നിപ്പിക്കുന്ന പൗരത്വ നിയമ ഭേദഗതി. രാജ്യത്തിന്റെ സമ്ബദ്ഘടന തകര്ത്ത ആഗോളവല്ക്കരണ ഉദാരവല്ക്കരണ നയം ആദ്യം നടപ്പാക്കിയത് കോണ്ഗ്രസ് ആണ്. അത് തീവ്രമായി നടപ്പാക്കുകയാണ് ബിജെപി സര്ക്കാര്. എന്നാല്, തങ്ങള് ചെയ്തത് തെറ്റായിപ്പോയി എന്നുപറയാന് കോണ്ഗ്രസ് തയ്യാറാകുന്നില്ല. ഭരണമുള്ള സംസ്ഥാനങ്ങളില് കോണ്ഗ്രസും കേന്ദ്രത്തില് ബിജെപി സര്ക്കാരും നടപ്പാക്കുന്നത് ഒരേ സാമ്ബത്തിക നയമാണ്. കേരളത്തിലെ എല്ഡിഎഫ് സര്ക്കാറിന്റേത് ബദല് നയമാണ്. വര്ഗീയതയെ എതിര്ക്കാനും തുറന്നുകാട്ടാനും വിട്ടുവീഴ്ചയില്ലാതെ എക്കാലവും ഡിവൈഎഫ്ഐ മുന്നോട്ടുവന്നിട്ടുണ്ട്. വ്യത്യസ്ത മാതൃകകള് തീര്ത്ത പ്രവര്ത്തനങ്ങളാല് സമൂഹം ഡിവൈഎഫ്ഐയെ അംഗീകരിക്കുന്നുവെന്നും മുഖ്യമന്ത്രി പറഞ്ഞു.